CFR Călători estimează pierderi de peste 1 miliard de lei în 2024
Operatorul de stat de transport feroviar de călători, CFR Călători, estimează pentru anul 2024 pierderi în valoare de 1,026 miliarde de lei, o creștere alarmantă de 464% față de pierderile raportate la sfârșitul anului 2023. Principalele motive identificate sunt diminuarea compensațiilor acordate de la bugetul de stat și majorarea cheltuielilor salariale ca urmare a aplicării Legii privind statutul feroviarului.
Potrivit proiectului de Hotărâre a Guvernului privind aprobarea bugetului de venituri și cheltuieli pentru anul 2024 al societății „CFR Călători”, veniturile totale sunt estimate la 2,753 miliarde de lei, în scădere cu 6,68% față de anul precedent, generând o sumă redusă de 1,026 miliarde de lei din compensațiile de la bugetul de stat.
Veniturile din exploatare, în valoare de 2,752 miliarde de lei, se estimează că vor contribui cu 99,98% la veniturile totale. În timp ce veniturile din serviciile prestate, inclusiv veniturile din transportul feroviar public de călători, sunt prognozate să crească cu 22,06%, având în vedere majorările tarifare și a volumului de activitate.
Astfel, veniturile din serviciile prestate, respectiv veniturile din transportul feroviar public de călători, vor crește cu suma de 267,883 milioane de lei, ca urmare a creșterii volumului de activitate, a majorării de tarife cu 8% începând cu luna noiembrie 2023, precum și a majorării, în anul 2023, a gratuităților acordate studenților la călătoria pe calea ferată, conform Legii nr. 199/2023.
Cheltuielile totale, în creștere cu peste 20%
Cheltuielile totale sunt prognozate la 3,779 miliarde de lei, în creștere cu 20,67% față de anul anterior. Cheltuielile cu salariile, reprezentând 48,06% din total, vor crește semnificativ, cu 35,85%, ca urmare a majorărilor salariale impuse de legea privind statutul feroviarului.
Pierderile semnificative estimative sunt atribuite scăderii compensațiilor și creșterii cheltuielilor salariale. Compensația pentru transportul feroviar de călători acoperă doar 47% din compensația totală necesară, generând un dezechilibru major în bugetul societății CFR Călători.
Conform sursei citate, creşterea cheltuielilor de natură salarială în anul 2024 se datorează majorării cheltuielilor cu salariile faţă de 2023 prin HG nr. 1115/2023 ca urmare a acordării unor creşteri salariale în anul 2023, conform Legii nr. 195/2020 privind statutul feroviarului, cu modificările şi completările ulterioare.
Astfel, câştigul mediu lunar pe salariat (lei/persoană), determinat pe baza cheltuielilor de natură salarială, recalculat conform OG nr. 26/2013 şi a Legii anuale a bugetului de stat pe anul 2024 – Legea nr. 421/2023, ajunge la 12.987,31 lei, în creştere cu 35,64% faţă de cel realizat în anul 2023.
Numărul de personal programat la finele anului 2024 la CFR Călători este de 11.054 persoane, în scădere cu 960 față de numărul aprobat în bugetul de venituri și cheltuieli pe anul 2023 și în creștere cu 210 persoane față de cel preliminat/realizat la finele anului 2023.
Sursele necesare finanțării investițiilor pentru anul 2024, în valoare de 665 milioane de lei, sunt programate să fie obținute din surse proprii, amortizare și din alte surse, inclusiv din proiecte cu finanțare din Programul Național de Redresare și Reziliență (PNRR).